नई दिल्ली: सीलिंग के मुद्दे पर दिल्ली में घमासान जारी है. सांसद मनोज तिवारी के नेतृत्व में बीजेपी नेता केजरीवाल के घर के बाहर धरने पर बैठे हैं. सीलिंग के मुद्दे पर चर्चा के लिए बीजेपी नेता मुख्यमंत्री अरविंद केजरीवाल के घर पहुंचे थे. जहां उनकी केजरीवाल से बहस हो गई. केजरीवाल ने कहा कि चर्चा बंद कमरे में न होकर मीडिया के सामने हो, और उसके बाद जो सहमति बनेगी उसे लेकर एलजी के पास जाएंगे. वहीं बीजेपी का कहना है कि हम आपसे चर्चा के लिए आए थे, आपने मीडिया को क्यों बुलाया. बीजेपी के नेताओं का कहना है कि उनके साथ मारपीट की गई है और थाने पहुंचकर बीजेपी विधायक विजेंद्र गुप्ता ने शिकायत दर्ज करवाई है. पुलिस विजेंद्र गुप्ता और एक अन्य बीजेपी नेता को जांच के लिए अस्पताल ले गई है.